(1846) VIII .daghen , opdat giit riedt , Ic sal besetten hier binnen Miin lant ende laten in minnen , Ende woudi oec iet van den minen , Al waert al trike , sonder pinen , Siits seker , het ware u ghereet ; Uwer vrienscap ben ic gheweet , Ende u gheselscap gheric sere .’ Demophon seide : ‘ here Dits een herde scone ghebiet , Des uwes en gheric niet , Danc moeti hebben uwer onste , Maer gherne waric , opdat ic conste , Te Grieken wert , daer na mi langt , Ende vaste miin herte daer na hangt Van der scoender Esyoenen , En verstaet niet dat mi dwoenen Hier verwast met u heren , Ende dat ic daer om keren ; Mi haest die scone maget meer , Daerbi biddic u teer .